至人用心若镜赋（以方寸虚地有来斯应为韵）
纥干俞 (Tang)
眷理心之至者。有明镜而比诸。皎然可鉴。泊然其虚。舍将迎之载勤。无情是得。存好恶之不辨。何状不储。彼诚之明。惟道斯守。居中自执于精一。待物岂殊乎先后。云谁鉴矣。则用当其无。匪我功焉。乃为而不有。渊兮内照。旷若虚受。伊默虑其智愚。俨分形于美丑。稽至理也。其性命哉。莹尔蒙蔽。涤乎氛埃。引曜宏纳。清明洞开。自外爰依。叶彼生而有象。由衷必应。体夫神以知来。故得称有别于宏规。等无私于众类。苟观过之能审。爰见疵而不愧。始求义于昭昭。卒穷微于至至。和平自保。非险乎山川。容貌既呈。必肖乎天地。美夫鉴乃不藏。胜而无伤。恒其德匪明而匪晦。状于物或圆而或方。仰周文之翼翼。同叔度之汪汪。是知宏量资乎日宣。储精本于明證。镜将心而共理。影与形而合应。思负局之克修。并悬心而有称。感物攸在。立诚取斯。彼范金之遗制。信灵府以相随。吾道方存。庶一观而无替。其明固久。亦屡照而忘疲。想夫朗若爰启。静而无闷。比申鉴于盈尺。愿修容于进寸。乐广播披云之词。庄生谐止水之论。冀因照以元鉴。岂逢时而在困。